Landsholdsangriberen Yussuf Poulsen håber på at kunne skifte til Premier League, men han er ikke klar endnu, siger Poulsen i et interview med tyske Sportbuzzer.

Den danske landsholdsangriber Yussuf Poulsen har mål i støvlerne for RB Leipzig i denne sæson. Således er det blevet til 13 mål i 29 optrædener, og den 24-årige angriber håber, at han en dag kan rykke sin målscoring til Premier League.

- Jeg vil gerne spille der en dag, og det er ikke et problem for mig at sige, fortæller Yussuf Poulsen til det tyske medie Sportbuzzer og fortsætter.

- Det er en drøm, men jeg er ikke klar endnu. Jeg har stadig planer med RB Leipzig.

I Bundesligaen indtager RB Leipzig fjerdepladsen, mens holdet i efteråret ikke lykkedes at avancere fra Europa League-gruppespillet.

Yussuf Poulsen har kontrakt med klubben til sommeren 2021.